Dybfrostrådet
Dybfrostrådet var en dansk brancheorganisation.
Dybfrostrådet blev stiftet 1959 under navnet Dybfrostindustriens Sammenslutning og i 1963 omdannet til Dybfrostinstituttet.
Efter en sammenslutning i 1982 med Dybfrostproducenternes Fællesråd blev det den danske dybfrostindustris brancheorganisation under navnet Dybfrostrådet. Det varetog kontakt til nationale og internationale myndigheder og oplyste om dybfrosne levnedsmidlers anvendelse.
Dybfrostrådet uddelte ved sit årsmøde hædersprisen Den Gyldne Pingvin som anerkendelse af nye, gode dybfrostprodukter.
Dybfrostrådet blev nedlagt som selvstændig organisation i 1997, hvorefter Dybfrostforeningen under Dansk Dagligvareleverandør Forening (DLF) videreførte aktiviteterne.
I 2002 udgav Dybfrostforeningen på eget forlag bogen "Dybfrost – Alle tiders succes. En fortælling om dybfrostens udvikling og betydning for den danske madkultur". Forordet var skrevet af direktør Hemming Van fra Daloon, Nyborg, der var formand for Dybfrostforeningen.
Dybfrostforeningens aktiviteter ophørte i 2007.